Materiál

Návrh na zvýšenie rozpočtových nákladov stavby “Multifunkčné kultúrne a knižničné centrum-Obnova a revitalizácie historických budov Univerzitnej knižnice v Bratislave“

Stavba “Multifunkčné kultúrne a knižničné centrum  - Obnova a revitalizácia historických budov Univerzitnej knižnice v Bratislave“ (ďalej len „MKKC“) sa začala v roku 2001, keď ju vláda SR schválila uznesením č. 344 z 19. apríla 2001. 

 Počas výstavby sa však realizačný projekt stavby musel z dôvodov  nepredvídaných pamiatkových a statických nálezov v rekonštruovaných historických objektov prepracovať, čím sa zvýšili predpokladané rozpočtované náklady na jednotlivé stavby a stavbu ako celok. Nezávislý technicko-ekonomický expertízny posudok potvrdil opodstatnenosť zvyšovania ceny prác a objektivizoval rozsah vecného plnenia a finančných nákladov na uvedenie stavby do prevádzky. Uznesením vlády SR č. 195 z 3. marca 2004 bol schválený návrh na zvýšenie rozpočtových nákladov stavby na 496 980 000,- Sk vrátane DPH. 
   
         Projekt „MKKC“ je členený na 3 čiastkové stavby: 1. Kláštor klarisiek na Klariskej ul. č. 3-5, 2. paláce Uhorskej kráľovskej komory na Michalskej ul.č.1  a Ventúrskej ul. č.13  a Leopolda de Pauliho na Ventúrskej ul. č. 11, 3. Novostavba podzemných skladov, rekonštrukcia nových skladov a  Lisztovho pavilónu a úprava Lisztovej záhrady. Z troch čiastkových stavieb dve už slúžia verejnosti, a to zrekonštruované budovy kláštora klarisiek (od r. 2003) a  barokových palácov uhorskej kráľovskej komory a Leopolda de Pauliho (od r. 2005). Tretia stavba, ktorej súčasťou je  novostavba nadzemných a podzemných knižných skladov, rekonštrukcia Lisztovho pavilónu a záhrady, bude dokončená v máji 2006.

        Rozhodnutie o rozšírení celého projektu o stavbu č. 3 bolo prijaté pri spracúvaní projektu pre stavebné povolenie, vzhľadom na potrebu nahradiť skladové priestory, ktoré boli zrušené z dôvodov nepredvídateľných statických porúch,  pamiatkových nálezov zistených v palácových priestoroch najmä na stavbe č. 2 a archeologického nálezu na stavbe č. 3. 
        Rekonštrukcia historických a pamiatkovo chránených objektov Univerzitnej knižnice v Bratislave je náročná a nákladná investičná akcia. Okrem už uvedených dôvodov, spomenieme  aj  ďalšie podstatné dôvody, ktoré mali priamy vplyv na zvýšenie ceny stavby, ide najmä o:
•	archeologické a statické výskumy a stavebné práce, ktoré odkryli nové skutočnosti a ktoré si vyžiadali preprojektovať pôvodnú dokumentáciu stavby a zmeniť zamýšľaný účel používateľských a skladových priestorov. Tieto skutočnosti spôsobili predĺženie doby realizácie diela a zvýšenie ceny stavby, 
•	 skutočnosť, keď existujúci sklad nevyhovoval kapacitným, statickým, bezpečnostným a hygienickým požiadavkám súčasnosti a jeho rekonštrukcia by bola veľmi nákladná.   Za najvodnejšie riešenie bolo zvolené jeho zbúranie a postavenie nového moderného skladu s použitím kompaktných regálov umožňujúcich vhodnú ochranu asi 1,5 mil. knižných jednotiek (oproti pôvodným 800 tis.),
•	dodatočné a nepredvídateľné náklady na tretej stavbe MKKC, ktoré vznikli z dôvodov prieťahov v obnovenom stavebnom konaní na stavbu komplexu nových skladov v areáli Lisztovej záhrady (napr. 6-mesačný sklz z dôvodu opakovaných námietok vlastníka objektu „U Dežmára“),
•	potrebu uplatnenia  nových spôsobov zakladania stavby a statického podchytenia susedných historických objektov mikropilotami podľa návrhu prof. P. Turčeka, čo si vyžiadalo realizáciu nákladných špeciálnych prác hĺbkového zakladania s dopadom na cenu stavby,
•	výrazné zvýšenie svetových cien ocele (stavebnej ocele a plechov použitých na výrobu kompaktného regálového systému),  
-	skutočnosť, keď sa po odkrytí základovej dosky zistilo, že zemina nemá v tejto časti požadovanú únosnosť. Zodpovedný statik stavby doplnil projekt zakladania o geomrežu a jej ochranu s dopadom na zvýšenie ceny,
-	zvýšené náklady na obnovu fasádnych prvkov Lisztovho pavilónu na základe rozhodnutí Krajského pamiatkového úradu v Bratislave.
       Na uvedenej investičnej akcii bola vykonaná kontrola Najvyššieho kontrolného úradu, ktorej záverom bolo, že všetky finančné prostriedky boli vynaložené v súlade so súvisiacimi platnými zákonmi a inými predpismi.
   
        Renováciou hlavných budov sa vytvorili predpoklady na fungovanie modernej knižnice a kultúrneho centra. Naďalej však pretrváva problém skladovania a pružného sprístupňovania knižných fondov. Prevažná časť knižného fondu je stále deponovaná v skladoch dislokovaných  mimo areálu knižnice. Zvýšenie ochrany a zlepšenie obsluhy čitateľov bude možné až po vybudovaní nových knižných skladov v podzemných a nadzemných priestoroch Lisztovej záhrady. Ďalšou podmienkou je intenzívnejšie využívanie ich kapacity s použitím technológie kompaktných (pohyblivých) regálov. Tento regálový systém umožní skladovať  asi 1,4 mil. knižničných jednotiek, čo je približne o 40% (t. j. 560 tis. kníh) viac, ako pri použití klasických (stacionárnych) regálov. Časť skladových priestorov sa pritom v súlade s projektom zariadi aj existujúcimi stacionármi regálmi.
         
         Všetky stavebné práce na tretej stavbe MKKC budú vykonané v rámci schváleného rozpočtu, dodávka skladových technológií je však finančne vykrytá len čiastočne. Disponibilný rozpočet stavby umožňuje síce osadiť koľajnice pod regály  na všetkých osem podlaží skladov, ale len na dve z nich nainštalovať aj kompaktné knižničné regály. Vybavenie ostatných šiestich podlaží kompaktnými regálmi do skončenia tretej stavby MKKC si vyžiada ďalších      25 000 000,- Sk (vrátane DPH). Uvedené kapitálové výdavky sú zabezpečené v rámci rozpočtovej kapitoly rezortu Ministerstva kultúry SR.  
          Celkové  rozpočtové náklady stavby MKKC sa teda zvýšia na celkovú sumu 521 980 000,- Sk vrátane DPH.